
 रितीच्यो सुटयो सुरू जाल्यो. पूण रिती खूश ना. ताका सुटयो आवडनात. ताका शाळेंत वचपाक आवडटा!





शाळेंत रितीक खूब इश्ट आसात. घरा ताचे वांगडा खेळपाक कोण ना.






















 रितीचो बापूय ताका खेळणी आनी पुस्तकां हाडून दिता आनी ताका काणयो सांगता. रितीक तें आवडटा. ताजो बापूय सदां सकाळीं योगा करता. रितीक तेंवूंय आवडटा आनी तें आपूणय तशेंच करपाचो यत्न करता.


















 रितीची मम्मी कविता बरयता आनी कम्पुटराचेर काम करता. रितीक आवय वांगडा कम्पुटरा कडेन पळोवपाक आवडटा.





ताका आवयचें पोट पळोवपाकूय आवडटा! आवयचें पोट मोटें आनी गोल जावपाक लागलां. कारण तातूंत एक भुरगें आसा."तुजे सांगातान खेळपाक बेगिनूच भाव वो भयण येतली", मम्मी सांगता. रितीक तें आवडटा. पूण सद्याक ताका खेळपाक कोण ना. ताचो एकूय इश्ट लागीं रावना.



















 एके तिळसांजेर दाराची बॅल वाजता. तांचो शेजारी दास काका हातांत पाचवो कीर आशिल्लो काळो पांजरो घेवन भायर उबो आसा.





"आमी शार सोडून वतात", दास काका सांगता, "तुका मिठूक पोसपाक आवडटलें? तो उलोवपाक शकता!"पापा आनी मम्मी एकामेकांक पळयतात. तांकां पक्षांनी पांजऱ्यांत रावचें अशें दिसना. पूण रिती उमेदी आसा. "हय काका!" तें किटकिटत म्हणटा. आनी मिठू रितीचो नवो इश्ट जाता.













 "हॅलो मिठू!" रिती म्हणटा.





मिठू ताका पळयता आनी म्हणटा "हॅलो! हॅलो!"रितीक सामको फुरफुरो आयला."तुजें नांव कितें?" तें विचारता.कीर "हॅलो!" म्हणटा.रिती म्हणटा "ना ना, तुजें नांव मिठू. म्हण, मिठू.""हॅलो," मिठू म्हणटा.
















 "ना! ना!" रिती तकली हालयत म्हणटा. "परत करून पळोवया. म्हजें नांव रिती. मिठू, सारकें आयक. म्हजें नांव रिती. म्हजें नांव कितें?"





मिठूचें परतयबी "हॅलो"."ना!" रिती हांसता. "मिठू, तूं खूब मस्ती जाला आं!"सद्दां रिती मिठूक नवीन शब्द शिकोवपाचो यत्न करता. "पा - पा म्हण, आ - ई म्हण. रि - ती  म्हण."पूण मिठूचें फकत "हॅ - लो" चें तुणतुणें.






















 एक दीस, मम्मी रितीक ताचे इश्टिणीच्या वाडदिसाक घेवन वता. रिती ताच्या सगळ्या इश्टांक मेळटा आनी खूब मजा करता. तें येतना मिठू खातीर वाडदिसाचो केक घेवन येता.
























 पूण तो खंय आसा?





"मम्मी, मिठू खंय?" रिती रडत रडत एके कुडींतल्यान दुसरे कुडींत सोदता."म्हाका खबर ना," मम्मी म्हणटा. "पूण भिये नाका. आमी ताका सोदून काडुया."
















 तेन्नाच पापा पांजऱ्यांतल्या मिठूक घेवन येता.





"हॅलो!" मिठू म्हणटा."तुज्या इश्टाक हांव बागेंत घेवन गेल्लों वारें खावपाक," पापा म्हणटा.रिती सुस्कारो सोडटा! तें मिठूक वाडदिसाचो केक दिता, पूण तो ताका आवडना.



















 रितीच्यो सुटयो सोपपाक येता तेन्नाच, किरांचें एक भिरें येवन तांच्या जनेला भायल्या व्हडल्या झाडार बसता. ते सगळे कुलकुलाट करतात आनी आड्डून उलोवपाक लागतात.





















 रितीन जनेला कडेन दवरिल्ल्या पांजऱ्यांत मिठू सामको अस्वस्थ जाता. तो चीं चीं करून आड्डता. पाखां फुलोवन वयर सकयल उडक्यो मारता.


रिती पळयता. "ते तुजे इश्ट रे मिठू?" तें विचारता.मिठू जाप दिना. तो फकत झाडाचेर बशिल्ल्या किरांक पळयता.



















 आयिल्ले त्याच चपळायेन ते कीर उडून वतात.


"ते कितें म्हणटाले रे मिठू?" रिती विचारता."हॅलो" मिठू निरशेवन सांगता, "हॅलो."



















 रितीच्यो सुटयो सोंपल्यो.





शाळेचो पयलो दीस. रिती ताच्या सगल्या इश्टांक आनी शिक्षकांक मेळटा. मदले सुटये वेळार तें इश्टां वांगडा मजेन खेळटा.शाळेच्या खेळा मैदानाच्या भोवंतणच्या सगल्या व्हडल्या रुखानी पक्षांचो चिवचिवाट चल्ला.



















 रिती शाळेंतल्यान घरा पावता तेन्ना मिठू आपल्या पांजऱ्यांत ओग्गी बशिल्लो ताका दिसता.


"हॅलो, मिठू," तें हळूच म्हणटा. तो ताचे कडेन पळयता पूण कांयच म्हणना.



















 रिती शाळेचें दप्तर सकयल दवरता. जनेल उघडटा आनी मागीर पांजऱ्याचें दार उगडटा.


"चल वच, मिठू!" तें म्हणटा. "वच आनी तुज्या इश्टांक सोद."तो ताचे कडेन पळयता. "चल, मिठू!" तें परत म्हणटा. "उडून वच!"






















 मिठू पांजऱ्यांतल्यान भायर पावल दवरता. तो रिती कडेन निमणे खेप पळयता आनी एक निमणें  "हॅलो" म्हणटा आनी आपलीं पाखां फुलोवन आपल्या इश्टांक मेळपाक उडून वता.









 
  पोसपाचें जनावर कोणाक जाय?
 


ज्याका मोगाळ आनी निश्टावान इश्ट जाय ताणें पोसपाचें जनावर पोसपाक जाय. तुमकां जर एकटें दिसता, हारिल्लेवरी दिसता, कुस्कुटायिल्ले बशेन, पिशीं जाल्ले बशेन दिसता जाल्यार पाळीव जनावर अशें कितें तरी निश्चीत करतलें.... जाका लागून तुमचें मन प्रसन्न जातलें. पाळीव जनावर तुमचे वांगडा खेळटलें आनी तुमकां मानसीक थकाय दितलें, तुमकां म्हत्वाच्यो खूब गजाली शिकयतलें आनी तुमचे जिणेंत अनंत खोशी हाडटलें. तें आनी कोणाक नाका जालां?

 तुमी जनावर पोसचें काय पोसचें न्हय?

पाळीव जनावर म्हणल्यार मजाच एक, पूण ताका हाडपाक एकदमच धांव नाकात! सारकें चिंतात.-  तुमचे पालक तुमकां हें जनावर पोसपाक दितले?- तुमकां खरेंच पाळीव जनावर जाय? याद दवरात, पाळीव जनावर हें सासणा खातीर आसता. बेजार येतकीर भायर उडोवपाक तो जीव म्हणल्यार खेळणें न्हय.- तांकां खावपाक जाय, नितळ उदक जाय, व्यायाम जाय आनीक जाय खूब मोग! तांकां प्रशिक्षण दिवपाक जाय, जनावरांच्या दवाखान्यांत व्हरपाक जाय आनी न्हाणोवपाक सुद्दां जाय. दर दिसा आलायतें काम. तुमकां हें सगळें करपाक वेळ आसा?-  ताच्या घाण पायान सगले कडेन चिकोल करून दवरलो वो तुमच्या आवडीचें जोतें चाबडायलें जाल्यार तुमी ताका माफ करतलीं?







 
 



 
 



 
  हांव खरेंच पाळीव जनावर पोसपाक तयार आसां?
 


तुमच्या खास इश्टा कडेन पाळीव जनावर आसा आनी तुमकांय एक आसचें अशें दिसता!  तुमी चिंत्तात घेवप तरी कितें? सुणो, माजर काय हुंदीर लेगीत. थंयच रावात, जनावर पोसपाक हाडचे पयलीं स्वताक सकयले प्रस्न विचारात.

 ताचे खातीर वेळ काडपा इतलो खरोच म्हजे कडेन वेळ आसा?

पाळीव जनावर आसप ही एक व्हऽऽड जापसालदारकी. तें मागीर प्रशिक्षण दिवपाक आसूं, खावोवपाक आसूं वो फकत मोग करपाक आसूं, तुवें ताचे खातीर खूSSब वेळ दिवपाकूच जाय!

 म्हज्या घरा पाळीव जनावर दवरपाक सुवात आसा?

माजर, नुस्तीं आनी पक्षी हांचे सारकीं ल्हान जनावरां केद्याय आकाराच्या घरांत रावपाक शकतात. पूण सुण्यांक हेवटेन तेवटेन धांवपाक आनी व्यायाम करपाक चड सुवात लागपाक शकता.







 
 



 
 



 
  म्हाका कसलें पाळीव जनावर जाय?
 


तुका एके खास तरेचें जनावर जाय जाल्यार जनावरांच्या दोतोराक विचारात वो तेच प्रकारचें जनावर आशिल्ल्या मनशाक विचारात. तीं कितें खातात आनी कशीं वागतात तें जाणून घेयात. ताचे उपरांत बरें करून चिंतात तें जनावर खरेंच तुमकां योग्य आसतलें काय कितें तें.

 म्हाका पाळीव जनावर परवडटा काय कितें?

सगल्या जनावरांक खाण आनी रावपाक सुवात जाय. मागीर तांकां दोतोरा कडेन तपासपाक व्हरपाक जाय, वासिना दिवपाक जाय आनी बरें ना जाल्यार वखद दिवपाक जाय.

 घरचे लोक ताका आपणायतले?

तुमकां जनावरां आवडटात आसत, पूण तीं तुमच्या घरच्यांकूय आवडटात? पाळीव जनावर घेवचे पयलीं हें सगलें तुमी तुमच्या घरच्यां वांगडा उलोवपाक जाय.

 रिती आनी मिठू (Konkani)



 रितीच्यो सुटयो सुरू जाल्यात, पूण ते खुश ना. ताका सुटयो आवडनात कारण ताका आपल्या इश्टावांगडा वेळ पासार करपाक मेळना. एक दिस ते पाळीव पक्षी - उलोवपी किर मिठूक घरा हाडटा. मिठू ताचो नवो इश्ट जातलो? जाणून घेवपा खातीर वाचात इश्टागतीची ही काणी.

